dh-unibe/image-text_koenigsfelden-charters-post-1500 huggingface dataset:
Ich, Margretta Riffinn, genampt Welttrinn von Blidegg, ✳ thuͤn kundt ✳ unnd zuͤ wuͧssen allermaͤncklichenm, ✳ als ich dann ussz sundrenn ursachenn ✳ mich darzü bewegennd ✳ in den willenn kommēn bin, ✳ mich vō dem
gotzhussz Kuͧngsfeldenn zefuͤgenn ✳ unnd den waͤltlichenn stàtt anzuͤnaͤmmen̄z ꝫcꝭ. dàhar sich nù begäben,
dasz mit mir ✳ des guͤts halb, ✳ so ich an barem geltt, ✳ kleider ✳ unnd kleinetternn, ✳ ouch in libdings wisz
in solich gotzhusz gebraucht, ✳ soͤlicher gstaltt verkommēn ist, ✳ das mich wol benuͤgtt ꝫcꝭ. harum̄b mich
dàrgaͤgenn ✳ schuldigenn pflichtenn nàch zeerzoͤugenn, ✳ so sag ✳ unnd laussenn ich ✳ das obbemeldt gotzhusz, ✳ oͧch des castenvoͤgtt, ✳ verwaltter ✳ unnd inhaber ✳ unnd dero nàchkommēn ✳ fùr mich ✳ unnd mine
erbenn ✳ unnd alle die, so disz sach mag beruͤrenn, ✳ obbemelts zinnsz zuͤgebrauchtenn guͤtts, ✳ libdings, ✳ ouch
kleinnetter ✳ unnd kleidernn halb ✳ ganntz ✳ quitt, ✳ ledig ✳ unnd lausz, ✳ also das sy darum̄b jetz unnd
hienach ✳ geruͤwigtt ✳ unnd unersücht sin ✳ unnd belibenn, ✳ ouch ich ✳ oder mine erbenn ✳ dàhar an dasselb gotzhus
dheinn witter vordrūng, ✳ anspràch, ✳ nàch gerächtikeitt habenn ✳ nàch furnaͤmmēn, ✳ sunder dasselb gotzhusz minethalb ✳ inalwaͤg unbeladenn ✳ unnd unangefochtenn sölle belibenn, ✳ unghindrett des alles, ✳ so ich derwider
zuͤ hilff, ✳ schirm ✳ unnd handthabung bruchenn, ✳ damit ich dasz bemeldt gotzhusz ✳ oder jemand von minet wägenn ✳ unruͤwignn̄ ✳ unnd ansprechen moͤchtenn, ✳ dann ich mich desselbenn, ✳ ouch aller usszzùg, ✳ fùnd ✳ unnd geverdenn, ✳ dispensationen ✳ ouch geistlicher ✳ unnd waͤltlichˀ ✳ friung ✳ unnd fùrsechung, ✳ wie ✳ oder ussz was
grunds ✳ die usszgebràcht ✳ unnd erlanngt möchtenn werdenn, ✳ unnd besunder ouch des rächtenn, ✳ so ein
gmeine verzichung àn vorganng einer sunderbarnn als unnùtz widerspricht, ✳ entzigenn unnd begaͤben hab,
mit hannd ✳ unnd gwaltt ✳ unnd in ganntz uffrechtenn, guͦttenn trùwenn ✳ unnd besunders mit wùssenn ✳ des ersammenn, frommēn Hannsen Bùrrers, altt hoffmeisters, ✳ burgers zuͤ Brugg, ✳ mines lieben schwechers, ✳ ghanndlet
unnd volzogenn ꝫcꝭ. das ouch ich, gmeltter Hanns Bùrrer, bekenn, ✳ sölicher gstalt bschaͤchen sin ✳ unnd beschlossen̄
mit minem wùssen unnd willenn ✳ unnd hab ouch dem allem zuͤ guͤttem bestannd unnd sicherheitt uff
bitlich ersuͤchenn ✳ der gnannpten froͧwenn Waͤlttrinn disemm brieff mit minem anhangendem sigell verwart,
uffrichtenn ✳ unnd zuͤ hannden des beruͤrttenn gotzhussz Kùngsfeldenn gebenn laussenn ꝫcꝭ. beschaͤchenn uff
samstag vor misericordia domini, anno fùnffzaͤchenhundertt zwaͤnntzig unnd saͤchsy gezaltt. ✳
fròw
Margretta Welltterin verschribnüg
Samst: vor Misericordia 1526 .
1526 , April 14 .
F. Aargau .